สวัสดีค่ะคือช่วงนี้เรากังวลหลายเรื่องรอบตัวมากๆทั้งเรื่องโควิดทั้งเรื่องแมลง สัตว์ต่างๆ คือเป็นกลัวสัตว์มากๆแล้วหมาแมวจรมันเยอะมากค่ะ แล้วก็เรื่องโควิดเรากลัวไปหมดเลยกลัวติด คิดไม่ตกว่าจะติดมั้ย เพราะคนติดก็เพิ่มขึ้นทุกวัน จนตอนนี้เรากังวลเกี่ยวกับการใช้ชีวิตประจำวันไปเลย เรากลัวว่าเราจะแพนิคมากไปกว่าเดิม
สวัสดีค่ะ อาการวิตกกังวลกับสิ่งต่างๆรอบตัวไปหมดหลายๆเรื่องนั้น อาจจะเข้าได้กับภาวะวิตกกังวลทั่วไป ภาวะแพนิค หรือเป็นความผิดปกติของบุคลิกภาพที่ทำให้มีอาการคิดมากผิดปกติโรคแพนิคนั้นเป็นโรคจิตเวชชนิดหนึ่ง ที่ผู้ป่วยจะมีอาการตื่นตกใจต่อเหตุการณ์ใดๆมากจนเกินไป ทำให้มีอาการทางกายจากการทำงานของระบบประสาทอัตโนมัติที่มากผิดปกติ เช่น หัวใจเต้นเร็ว แน่นอก หายใจไม่ออก ขยับร่างกายไม่ได้ชั่วคราว เหงื่ออกมาก ร้อนวูบวาบ วิตกกังวลกับเหตุการณ์ใดๆมากจนเกินไปส่วนภาวะวิตกกังวลทั่วไปซึ่งน่าจะเข้าได้กับที่กล่าวมามากกว่านั้น เป็นภาวะที่ผู้ป่วยจะมีความเครียดหรือกังวลมากไปในหลาย ๆ เรื่อง บางครั้งอาจไม่สามารถระบุสาเหตุของความกังวลได้ ส่งผลให้นอนไม่หลับ ไม่มีสมาธิ และอาจกระทบต่อการใช้ชีวิตประจำวันได้ โดยสิ่งที่ผู้ป่วยกลัวก็จะไม่เฉพาะเจาะจง อาจมีความกังวลในหลาย ๆ เรื่องเป็นระยะเวลาตั้งแต่ 6 เดือนขึ้นไป อาจไม่สามารถระบุสาเหตุของความกังวลได้แน่ชัดในเบื้องต้นพยายามทำใจให้สงบ ให้รู้ว่าสิ่งที่กลัวนั้นไม่ได้น่ากลัว ไม่ต้องกังวลจนเกินไป ใช้ชีวิตอย่างมีสติ และหากยังมีอาการเป็นมากรบกวนการใช้ชีวิต แนะนำพบจิตแพทย์เพื่อประเมินสภาพทางจิตต่อไป โดยหากพบว่าเป็นภาวะดังกล่าวจริง การรักษามีทั้งการให้ยาเพื่อควบคุมอารมณ์และระงับความกังวลและการทำพฤติกรรมบำบัด